Informaţie
privind implementarea Programului de stat de susţinere

a întreprinderilor mici şi mijlocii pentru anii 2009 - 2011 

Sectorul întreprinderilor mici şi mijlocii (sectorul IMM) reprezintă generatorul principal de noi locuri de muncă şi de creştere economică a ţării. Guvernul Republicii Moldova, prin acţiunile sale, pune în centrul politicilor de stat problemele micilor întreprinzători. Acest lucru condiţionează evaluarea tuturor iniţiativelor din perspectiva afacerilor mai mici şi garantarea priorităţii dezvoltării  acestora. 

În condiţiile unei pieţe cu o concurenţă puternică, IMM-urile dispun de abilitatea de a reacţiona flexibil şi de a se adapta rapid la schimbările economice ciclice şi structurale. Din acest punct de vedere, un sector al IMM-urilor bine dezvoltat poate contribui la fortificarea stabilităţii şi creşterii macroeconomice din ţară.

Analiza în dinamică a evoluţiei sectorului IMM, care în prezent deţine circa 97,7% din numărul total al întreprinderilor din ţară şi, reflectă o creştere stabilă a sectorului, atât datorită îmbunătăţirii mediului de afaceri, cît şi perfecţionării cadrului regulatoriu ce ţine de activitatea antreprenorială.

Conform datelor Biroului Naţional de Statistică, IMM-urile au înregistrat o evoluţie bună la toţi indicatorii, ceea ce arată că sectorul, în întregul său, este rentabil şi contribuie pozitiv la formarea venitului naţional. Cota IMM-urilor în PIB constituie 28,3%. 

Evoluţia numărului IMM-urilor în anii 2006 – 2010 se prezintă astfel:

În anul 2010, IMM-urile au constituit 45,6 mii, sau cu 1,9 mii întreprinderi (cu 4,3%) mai mult faţă de anul 2009 şi cu 10,2 mii întreprinderi (cu 28,8%) mai mult faţă de anul 2006, cel mai mult crescând numărul întreprinderilor micro, de la 27,3 mii unităţi în anul 2006, la 34,9 mii unităţi în anul 2010, urmate de cele mici cu o creştere de 2,6 mii unităţi sau cu 39,5%.
Partea preponderentă a IMM-urilor îşi desfăşoară activitatea în domeniul comerţului, constituind în anul 2010 circa 18,7 mii unităţi, sau 41% din totalul IMM-urilor. În industria prelucrătoare au activat 5,08 mii de IMM-uri sau 11% din totalul IMM-urilor. Implicarea unui număr din ce în ce mai mare de IMM-uri în sectorul industrial relevă că, acest sector se află în faza de dezvoltare - proces cu multiple implicaţii, deoarece în IMM-urile din sectorul industrial au loc procese organizatorice şi de producţie complexe, care induc infrastructură performantă, personal calificat şi stabilitate pe piaţă.

Dacă în anul 2006 în sector au activat 56,2% din numărul persoanelor ocupate în economia naţională, apoi în anul 2010, în cadrul IMM-urilor au activat 58,8%, ceea ce ne permite să afirmăm că în condiţiile de criză, anume sectorul IMM este generatorul locurilor de muncă. Respectiv, s-a păstrat şi tendinţa repartizării acestora conform genurilor de activitate: 25,2% din angajaţii sectorului IMM-urilor activau în sfera comerţului cu ridicata şi cu amănuntul, 16% în agricultură, economia vânatului şi silvicultură, iar 17% în industria prelucrătoare.

Analiza regională a dezvoltării sectorului IMM relevă faptul dezvoltării ne omogene a acestuia  pe parcursul ultimilor 5 ani. Forţa de muncă ocupată în IMM-uri în anul 2010 s-a concentrat în regiunea municipiului Chişinău cu 164,4 mii persoane, urmată de regiunea de Nord cu 58,5 mii persoane, regiunea Centru cu 49,9 mii persoane şi regiunea de SUD şi UTA Găgăuzia cu 40 mii persoane.

În anul 2009, IMM-urile din majoritatea sectoarelor economiei naţionale au înregistrat valori descendente de dezvoltare. Veniturile din vânzări au scăzut în toate ramurile de activitate ale IMM-urilor, cu excepţia activităţilor financiare. Pe parcursul anului 2010, situaţia financiară a IMM-urilor, nu doar s-a normalizat ci s-a îmbunătăţit simţitor, IMM-urile înregistrând o creştere a veniturilor la toate poziţiile. Dacă în anul 2009, veniturile din vânzări ale IMM-urilor au scăzut în comparaţie cu anul 2008 cu 77504,1 mil. lei, atunci în anul 2010 faţă de anul 2009 acestea s-au majorat cu 7783 mil. lei, însumând 65263 mil. lei.

Această evoluţie deosebită este consecinţa flexibilităţii IMM-urilor, majoritatea încadrându-se în clasa micro întreprinderilor, care îndeplinesc funcţia de intermediari pe piaţă. Acestea sunt caracterizate de o volatilitate suplimentară (intră/ies sau se restructurează şi se reorientează mult mai rapid).

În anul 2010, veniturile din vânzări ale IMM-urilor, în medie pe o întreprindere, au constituit 1,4 mil. lei sau cu 114 mii lei (cu 8,6%) mai mult faţă de anul 2009, iar veniturile din vânzări ale IMM-urilor, în mediu la un salariat, constituie 210,9 mii lei sau cu 29 mii lei (cu 16%) mai mult faţă de anul 2009.

Criza economică în diferită măsură a influenţat asupra indicatorilor anumitor grupe de IMM-uri. Spre exemplu, creşterea numărului de întreprinderi în sectorul IMM a avut loc, în special, din contul întreprinderilor mici şi micro. Această influenţă denotă necesitatea intensificării reformei regulatorii şi micşorării presiunii administrative asupra sectorului IMM.  

Politica de stat de susţinere a sectorului întreprinderilor mici şi mijlocii în anii 2009-2011 s-a bazat pe valorile şi principiile businessului contemporan şi a fost axată pe realizarea a 5 direcţii prioritare: 

· Asigurarea unui cadru legislativ şi normativ favorabil înfiinţării şi dezvoltării  IMM-urilor; 

· Ameliorarea mediului financiar pentru întreprinderile mici şi mijlocii; 

· Promovarea culturii antreprenoriale şi performanţelor manageriale ale întreprinderilor; 

· Dezvoltarea competitivităţii şi internaţionalizarea întreprinderilor mici şi mijlocii; 

· Intensificarea dialogului dintre Guvern şi sectorul privat.
Măsurile preconizate în Planul de acţiuni de implementare a Programului de stat de susţinere a dezvoltării întreprinderilor mici şi mijlocii pentru anul 2011, au fost în mare parte implementate cu succes, urmare cărora s-au înregistrat următoarele rezultate:

I. Asigurarea cadrului legislativ şi normativ favorabil înfiinţării şi dezvoltării întreprinderilor mici şi mijlocii.

Normele sunt esenţiale pentru funcţionarea corectă a unei pieţe, dar un mediu bine reglementat trebuie să încurajeze de asemenea creşterea economică durabilă şi sprijinirea întreprinderilor în a deveni mai competitive

În scopul simplificării reglementărilor existente şi optimizării  numărului şi procedurilor ce afectează desfăşurarea afacerilor a fost efectuat un proces de inventariere a actelor permisive, supranumit „Ghilotina 2+”.    

 Astfel, au fost supuse inventarierii actele eliberate de peste 45 de autorităţi emitente, numărul actelor fiind de peste 400. În rezultat au fost aprobate în pachet Legea privind reglementarea prin autorizare a activităţii de întreprinzător (care a stabilit  lista tuturor actelor permisive cu caracter de autorizare la nivel de - 273, autorităţile emitente ale acestora - 34, termenul de valabilitate şi costul respectivelor acte),  Legea pentru modificarea şi completarea unor acte legislative (prin intermediul căreia au fost operate amendamente la 18 acte legislative, prin prisma excluderii actelor şi prevederilor ce au tangenţă cu actele ce se propun a fi excluse ca inoportune); Legea privind implementarea ghişeului unic în desfăşurarea activităţii de întreprinzător. 

Acţiunile întreprinse pentru îmbunătăţirea activităţii de întreprinzător, au influenţat, inter alia,  şi plasarea Republicii Moldova în raitingurile internaţionale în ceea ce ţine de mediul de afaceri.  Republica Moldova s-a situat pe locul 81 în clasamentul ţărilor care au cel mai favorabil mediu de afaceri potrivit raportului anual - "Doing Business 2012", realizat de Banca Mondială (s-a ridicat cu 18 poziţii faţă de anul precedent). Potrivit acestui studiu, Moldova şi-a îmbunătăţit semnificativ capitolele: lansarea afacerii, obţinerea unui credit, executarea contractelor şi reglementarea procedurilor în caz de faliment (insolvabilitate).

O importanţă deosebită o constituie şi perfecţionarea bazei legislative pentru funcţionarea eficientă a in​stituţiilor pieţei, stimularea iniţiativei private, a climatului investiţional favorabil şi a concu​renţei sănătoase.

Perfecţionarea sistemului de colectare şi prezentare a datelor statistice şi administrative, în special, prin implementarea metodelor de raportare electronică, a început în luna iunie 2009. În prezent, codurile statistice CUIÎO, COCM, CUATM, CAEM se eliberează de către Camera Înregistrării de Stat, eliminând necesitatea prezentării agenţilor economici la organele statistice pentru obţinerea codurilor nominalizate şi punerea la evidenţă statistică.

Anul 2011 s-a dovedit a fi anul, în care avantajele utilizării serviciilor electronice au fost percepute atât de contribuabili, parteneri, cît şi de societate în întregime, fapt demonstrat prin creşterea numărului IMM-urilor, care utilizează serviciul „Declaraţie electronică”, cu 6451 contribuabili mai mult faţă de anul 2010, (41636 de declaraţii prezentate). S-a majorat şi numărul IMM-urilor care utilizează serviciul „Declaraţie rapidă”, atingând cifra de 13653 contribuabili (260098 de declaraţii prezentate), cu 7912 contribuabili mai mulţi faţă de anul 2010.   
În luna noiembrie 2011, Casa Naţională de Asigurări Sociale şi Biroul Naţional de Statistică, în parteneriat cu Proiectul USAID|BIZTAR, a lansat un nou serviciu public de raportare electronică, care cu începere din ianuarie 2012, va da posibilitate agenţilor economici să prezinte rapoartele anuale şi trimestriale on-line la CNAS şi BNS, utilizând site-ul www.raportare.md. 

În cadrul proiectului e-Guvernare, Compania Naţională de Asigurări în Medicină a fost implicată în procesul de elaborare a proiectului e-CNAM. Acest proiect are ca obiectiv elaborarea şi implementarea unui sistem informaţional, prin care agenţii economici vor înregistra on-line formularele 2-03 (lista de evidenţă nominală a persoanelor asigurate angajate) şi 2-04 (lista de evidenţă nominală a persoanelor neangajate asigurate din contul Bugetului de Stat). În aşa mod, agenţii economici vor actualiza valabilitatea poliţei de asigurare obligatorie de asistenţă medicală a angajaţilor săi, fără ca să se prezinte la ghişeele agenţiilor teritoriale ale Companiei Naţionale de Asigurări în Medicină.

Implementarea acţiunilor preconizate îmbunătăţirii mediului de afaceri au impact pozitiv asupra dezvoltării IMM-urilor, simplificând modalităţile de lansare şi dezvoltare a afacerilor.

II. Ameliorarea mediului financiar pentru întreprinderile mici şi mijlocii.

Capitalul este esenţial pentru începerea şi dezvoltarea unei afaceri, dar identificarea celei mai adecvate forme de finanţare este deseori un obstacol major pentru întreprinderile mici şi mijlocii. Investitorii şi băncile evită să finanţeze costurile de înfiinţare a întreprinderilor mici şi mijlocii datorită riscurilor implicate, iar întreprinzătorii nu realizează în totalitate motivele de îngrijorare ale investitorilor sau ale băncilor, ceea ce complică  acordarea asistenţei financiare  necesare. 

Prin intermediul instrumentelor financiare, statul acordă IMM-urilor garanţii, facilitând astfel obţinerea de împrumuturi de la bănci. Întru îmbunătăţirea condiţiilor de creditare a IMM-urilor, activează Fondul de stat de garantare al creditelor (în continuare FGC) administrat de Organizaţia pentru Dezvoltarea Sectorului Întreprinderilor Mici şi Mijlocii pe lângă Ministerul Economiei (ODIMM), succesorul de drept al Fondului pentru Dezvoltarea Antreprenoriatului şi Dezvoltarea Micului Business.

Din momentul constituirii, FGC a fost finanţat din mijloacele bugetului de stat, şi activitatea lui s-a dovedit a fi una performantă, însă fără un impact considerabil asupra sectorului, dat fiind suplinirea anuală a fondului din bugetul de stat cu doar 1,5 mil. lei şi respectiv, sumele mici disponibile pentru garantare în raport cu necesităţile în creştere ale IMM-urilor. 

Prin urmare, mărimea FGC, la situaţia din 01.01.2012, a constituit 15,28 milioane lei şi 800 mii lei reprezintă Fondul de provizioane, soldul garanţiilor active constituia 39 garanţii, în valoare totală de 9,7 mil. lei, care au permis debursarea creditelor în sumă de 25,2 mil. lei. Aceste garanţii asigură, în medie, o proporţie de 38,5% a creditelor bancare, suma garanțiilor oferite variind de la 50 mii lei până la 700 mii lei.
În scopul sporirii accesului IMM-urilor la resurse financiare, au fost elaborate 2 produse noi de garantare, destinate lucrătorilor migranţi şi tinerilor care doresc sa obţină un credit pentru iniţierea sau dezvoltarea businessului, dar nu dispun de suficient gaj:

· Pentru lucrătorii migranţi (beneficiari PARE 1+1) - garanţia reprezintă până la 50% din suma creditului, dar nu mai mult de 200 mii MDL.

· Pentru tinerii antreprenori (beneficiari PNAET) - garanţia reprezintă până la 50% din suma creditului, dar nu mai mult de 150 mii MDL.
În scopul mediatizării oportunităţilor de finanţare, în special a produselor de garantare, ODIMM, în colaborare cu partenerii de dezvoltare, a desfăşurat diverse activităţi de informare a antreprenorilor cu privire la oportunităţile de dezvoltare a antreprenoriatului în Republica Moldova. 

Întru stimularea creării de noi afaceri, promovarea şi facilitarea implicării tinerilor din Republica Moldova în activitatea antreprenorială şi elaborarea schemelor de finanţare a start-up-urilor, pe parcursul perioadei de raportare au fost active programele lansate de Ministerul Economiei: Programul-pilot de atragere a remitenţelor în economie „PARE 1+1” şi Programul Naţional de Abilitare Economică a Tinerilor.

Astfel, suma totală a investiţiilor planificate pentru implementarea Programului-pilot de atragere a remitenţelor în economie „PARE 1+1” a constituit cca. 35,45 mil. lei, inclusiv 22,31mil. lei – remitenţe, 13,14 mil. lei – finanţare nerambursabilă din partea statului. 

În perioada de referinţă, în cadrul Componentei II a programului „Instruire şi suport antreprenorial”, au fost organizate 12 cursuri de instruire antreprenorială, la care au participat 215 migranţi şi rudele de gradul I ale acestora. Prin urmare, pe parcursul anului 2011, 73 de beneficiari au încheiat contracte de finanţare nerambursabilă. Fiecare leu acordat din cadrul Programului atrage investiţii în economia naţională în valoare de 2,7 lei.

Beneficiarii Programului au investit în diverse ramuri ale economiei naţionale, precum agricultura (apicultura, zootehnia), industria alimentară şi de prelucrare a lemnului, servicii, inclusiv în domeniul medical şi agroturistic etc. Investiţiile din remitenţe sunt efectuate în 58 localităţi ale republicii (26 raioane, inclusiv mun. Chişinău).   

În cadrul Programului Naţional de Abilitare Economică a Tinerilor, pe parcursul anului 2011, au fost finanţate 240 de afaceri în sumă de 69,17 mil. lei, care include şi porţiunea de grant de 40 la sută în volum de 27,67 mil. lei. În anul de referinţă rata  medie a dobânzii pentru beneficiarii finali a fost de 11 %. Din cele 240 de credite, 177 au fost acordate întreprinderilor nou create dintre care 59 femeilor. Datorită surselor financiare ale Programului, a fost posibilă procurarea echipamentelor şi utilajelor pentru producere şi crearea a 381 noi locuri de muncă.

Amplificarea resurselor financiare destinate IMM-urilor, prin intermediul facilitării accesului întreprinderilor micro, mici şi mijlocii la credite, este susţinută de Guvern prin atragerea liniilor de credit internaţionale şi încurajarea acumulării resurselor creditare pe termen mediu şi lung, cu convingerea că acestea creează cel mai mare număr de locuri de muncă şi contribuie substanţial la dezvoltarea economiei naţionale.

Concomitent, în vederea dezvoltării capacităţilor de producţie a IMM-urilor, pentru stimularea creării de noi întreprinderi de către tineri şi femei, Guvernul atrage programe de asistenţă tehnică şi financiară sub formă de granturi destinate susţinerii IMM-urilor.

Un proiect de importanţă specială este „Grantul acordat de Guvernul Japoniei” implementat de Ministerul Economiei cu suportul financiar al Guvernului Japoniei, obiectivul căruia este sporirea competitivităţii întreprinderilor mici şi mijlocii autohtone prin oferirea utilajului în regim de leasing cu o dobândă la cota zero, 40% din costul echipamentului constituind grant. Conform acordului încheiat, proiectul dat s-a desfăşurat în 4 tranşe.

În perioada implementării Grantului (2005-2011) cu cei 138 de beneficiari ai Programului au fost încheiate 175 Contracte de Leasing, iar valoarea echipamentului transmis a constituit 205,3 mil. lei. Respectiv în anul de gestiune 2011 cu beneficiarii Programului au fost încheiate 23 contracte de leasing, valoarea echipamentului transmis constituind  32,3 mil. lei.        

Utilajele sunt destinate activităţii economice din domeniul producerii produselor de panificaţie, prelucrării lemnului, prelucrării cerealelor, păstrării legumelor şi fructelor în stare proaspătă, producerii conservelor, prelucrării lactatelor şi cerealelor, creşterii păsărilor, producerii încălţămintei prelucrării sticlelor utilizate, etc.

Accesul la finanţare în Republica Moldova este în mare parte dominat de sistemul bancar. Totuşi, având în vedere nivelul înalt al dobânzii şi predominarea mediului rural, ca o alternativă a sectorului bancar s-a dezvoltat sectorul de microfinanţare, reprezentat de instituţiile de microfinanţare (IMF) şi Asociaţiile de Economii şi Împrumut (AEÎ).

Microfinanţarea constituie un instrument indispensabil pentru asigurarea unei dezvoltări durabile a economiei ţării, fiind caracterizată prin oferirea unor împrumuturi mici, uşor accesibile, IMM-urilor, care nu prezintă suficiente garanţii pentru a obţine finanţare de la bănci sau se află în zone unde prezenţa băncilor comerciale este limitată.

Reprezentativă în acest sens este „Microinvest”S.R.L., - instituţie de microfinanţare cu capital propriu în mărime de 107 mil. lei, care pe parcursul existenţei sale a susţinut iniţierea şi dezvoltarea IMM-urilor, prestând soluţii financiare competitive în scopul dezvoltării antreprenoriatului. 

Pe parcursul anului 2011, „Microinvest”S.R.L. a finanţat 131 întreprinderi mici în valoare totală de 22 mil. lei. Clienţilor din zonele rurale li s-au acordat 860 de împrumuturi, în volum de 47 mil. lei. 

Criza financiară a adus schimbări importante în ofertele de creditare ale băncilor din Moldova. Piaţa produselor şi serviciilor financiar – bancare destinate IMM-urilor pe parcursul anului 2011 a fost afectată de impactul evenimentelor mondiale din sfera financiară. Pentru sectorul bancar aceasta a însemnat un efort şi o oportunitate în valorificarea noilor dimensiuni oferite de către piaţă, printr-o creştere constantă şi profitabilă în acelaşi timp. 

Problemele majore, cu care se confruntă IMM-urile în activitatea sa, în special, sunt cauzate de volumul redus de producţie şi resursele limitate care devin un impediment în concurenţa cu producătorii mari. Urmare acestui fapt, apare neîncrederea partenerilor de afaceri, inclusiv şi a băncilor, de a încheia contracte de durată. 
În scopul îmbunătăţirii accesului întreprinderilor la sursele de finanţare a fost creat primul Birou al Istoriilor de Credit (BIC), care are drept scop sistematizarea pieţei de credite şi a informaţiei despre clienţi, micşorarea ratei creditelor nerestituite, şi în rezultat sporirea gradului de protecţie al creditorilor şi împrumutătorilor din contul diminuării riscurilor de credit şi care şi-a lansat activitatea în anul 2011. Surse de formare/utilizatori ai istoriilor de credit sânt 15 bănci comerciale, o companie de leasing şi o companie de microfinanțare.

Situaţie la 31.12.2011, baza de date a BIC conţinea 99 815 istorii de credit şi 59 414 rapoarte de credit. 

III. Promovarea culturii antreprenoriale şi a performanţelor manageriale ale întreprinderilor mici şi mijlocii

Factorul cheie, care determină procesul de creare a noilor întreprinderi şi dezvoltarea celor existente, este nivelul culturii antreprenoriale. Capitalul uman, care „de jure” ar trebui să constituie potenţialul de creştere al companiilor este, „de facto”, mult prea slab pregătit, în raport cu acele competenţe strict necesare pentru sporirea competitivităţii întreprinderilor din sectorul IMM-urilor.

Responsabilitatea pentru politicile de instruire şi formare antreprenorială, în Republica Moldova, este împărţită între Ministerul Educaţiei, care este responsabil de dezvoltarea antreprenorială în sistemul de învăţământ, Ministerul Economiei, care a elaborat şi implementează programe pentru tineri antreprenori şi angajaţi şi Agenţia Naţională pentru Ocuparea Forţei de Muncă, care organizează training-uri de formare antreprenorială.

Ministerul Educaţiei promovează spiritul antreprenorial la toate nivelele de învăţământ prin susţinerea/elaborarea programelor de dezvoltare a culturii antreprenoriale,  introducerea în planul de învăţământ a unor discipline noi legate de dezvoltarea spiritului de iniţiativă şi a capacităţii de orientare profesională, aprobarea de manuale alternative pentru disciplina „Educaţie antreprenorială”. 

La recomandarea Ministerului Educaţiei, instruirea antreprenorială în cadrul învăţământului preuniversitar, secundar profesional şi mediu de specialitate este parte componentă a Curiculumului 
Instituţiile de formare profesională de toate nivelele, în dependenţă de specializare, au inclus cursurile de formare şi dezvoltare a abilităţilor antreprenoriale, inclusiv, în învăţământul secundar profesional, unde sunt rezervate cursului respectiv 72 de ore anual.
În instituţiile de învăţământ superior modulul de formare antreprenorială este parte componentă a programelor pentru formare la specialitate.
Întru asigurarea dezvoltării educaţiei antreprenoriale continue, în Republica Moldova activează 175 de prestatori de servicii în afaceri, inclusiv organizaţii guvernamentale, companii private, organizaţii neguvernamentale, proiecte finanţate de partenerii străini, asociaţii de profil, camere de comerţ, care acordă consultanţă antreprenorială cu sau fără plată.
Programele de stat de instruire continuă sunt implementate de către ODIMM, care, în scopul dezvoltării cunoştinţelor antreprenorilor activi şi doritorilor de a iniţia o afacere, a organizat cursul „Gestiunea Eficientă a Afacerii” (GEA), destinat antreprenorilor şi angajaţilor acestora. Scopul programului este de a spori calificarea în domeniul antreprenorial şi de a asigura gestiunea eficientă a afacerilor proprii. Pe parcursul anului 2011, au fost organizate 67 cursuri de instruire în cadrul cărora au fost instruite 2173 persoane din 15 localităţi ale republicii.

Întru îmbunătăţirea ofertei de informaţie disponibilă pentru antreprenorii din toate regiunile ţării, au fost actualizate secţiunile Agendei Locale şi baza de date a Prestatorilor de Servicii în Afaceri de pe pagina www.businessportal.md.Agendele Locale reprezintă un focar de informaţii utile pentru antreprenori, care doresc să-şi lanseze o afacere în zonele rurale. 
În acelaşi context, având ca scop promovarea exporturilor şi atragerea investiţiilor, Camera de Comerţ şi Industrie, în septembrie 2011, a devenit membru al Reţelei Europene a Întreprinderilor (Enterprise Europe Network/EEN), care reuneşte peste 580 organizaţii de susţinere  a business-ului din 49 de ţări. Reţeaua a fost creată în anul 2008, fiind o combinaţie a serviciilor oferite de fostele „Euro Info Centre” şi „Centrele Inovaţionale Europene”.
În scopul consolidării capacităţilor şi relaţiilor dintre autorităţile centrale şi locale, eficientizarea consultărilor pentru antreprenori, contribuind astfel la dezvoltarea locală, reducerea sărăciei şi prevenirea migraţiei regulare, pe parcursului anului 2011, Ministerul Economiei a organizat două seminare cu participarea şefilor secţiilor/direcţiilor economie şi specialiştilor din cadrul Consiliilor raionale, responsabili de sectorul IMM-urilor, reprezentanţi ai ministerelor, băncilor şi parteneri de dezvoltare, cu tematica: 

· „Agenda de susţinere a sectorului IMM în anul 2011” (29 martie 2011);

· „Politici de dezvoltare a întreprinderilor mici şi mijlocii în Republica Moldova – practica Republicii Cehe (3-4 noiembrie 2011).
În comun cu Inspectoratul Fiscal Principal de Stat, Biroul Naţional de Statistică şi Casa Naţională de Asigurări Sociale, Camera de Comerţ şi Industrie a organizat un şir de seminare regionale privind implementarea legislaţiei naţionale referitoare la rapoartele fiscale şi statistice.
La începutul anului 2011, Camera de Comerţ şi Industrie a identificat o modalitate de a contribui la ameliorarea competitivităţii companiilor autohtone, devenind coordonator al proiectului regional ”East Invest”, ce a demarat pentru o durată de 3 ani. Proiectul a fost iniţiat de Asociaţia Camerelor de Comerţ Europene (Eurochambres) şi este destinat organizaţiilor de susţinere a business-ului şi IMM-urilor din statele Parteneriatului Estic (Armenia, Azerbaidjan, Belarus, Georgia, Moldova, Ucraina) pentru a facilita plasarea investiţiilor şi dezvoltarea economică a regiunii din vecinătatea estică a Uniunii Europene. 
La iniţiativa Ambasadei SUA în Republica Moldova, Camera de Comerţ Americană din Moldova, în parteneriat cu filiala Bălţi a Camerei de Comerţ şi Industrie, a fost  organizat  seminarul cu genericul “Desfăşurarea afacerilor cu SUA”. Circa 80 de agenţi economici din ţară au fost informaţi despre programele guvernamentale specializate ale SUA, destinate oamenilor de afaceri, inclusiv celor din domeniul agrobusinessului. Seminarul informativ a permis participanţilor preluarea exemplelor de succes care ar putea fi adaptate condiţiilor autohtone şi implementate de către agricultorii din Republica Moldova

Întru dezvoltarea instruirii continue şi recalificării profesionale, Agenţia Naţională pentru Ocuparea Forţei de Muncă (ANOFM) a continuat organizarea instruirii profesionale a persoanelor aflate în căutarea unui loc de muncă, care intenţionează să-şi iniţieze o afacere. Pe parcursul anului 2011, 19 persoane au absolvit cursuri de instruire antreprenorială, iar 167 au însuşit meserii care le permit să desfăşoare activităţi individuale. Implementarea Programului în cauză contribuie la pregătirea profesională a specialiştilor pentru diferite ramuri ale economii naţionale şi orientarea acestora în procesul de reintegrare în câmpul muncii.

În concluzie, constatăm că activităţile stipulate în Programul de stat de susţinere a dezvoltării întreprinderilor mici şi mijlocii pentru anii 2009-2011, la capitolul Promovarea culturii antreprenoriale şi a performanţelor manageriale ale întreprinderilor mici şi mijlocii, au permis extinderea instruirii antreprenoriale de la învăţământul preuniversitar şi profesional la cel postuniversitar şi continuu. Astfel, s-a cristalizat o nouă formă de instruire antreprenorială, implementată de către organizaţiile guvernamentale şi neguvernamentale, care contribuie la încadrarea şomerilor în câmpul muncii, în special, prin orientarea profesională a acestora şi prin stimularea creării de noi întreprinderi.

IV. Dezvoltarea competitivităţii şi internaţionalizarea întreprinderilor mici şi mijlocii

Creşterea competitivităţii IMM-urilor este determinată de mai mulţi factori, printre care cei mai importanţi sunt: capacitatea de a beneficia de serviciile infrastructurii de suport în afaceri, efortul de a se implica în procesul de inovare şi capacitatea de a implementa standarde de calitate în vederea îmbunătăţirii calităţii produselor şi serviciilor în raport cu întreprinderile concurente existente pe piaţă.  
Pentru IMM-uri, procesul de inovare a fost în anul 2011 un factor indispensabil care a contribuit la creşterea competitivităţii acestora,  prosperării  pe plan internaţional, în contextul evoluţiei rapide a pieţelor de desfacere şi concurenţei acerbe între economii. 

La nivel naţional,  rolul principal în stimularea procesului de inovare i-a revenit Agenţiei de Inovare şi Transfer Tehnologic (AITT). Astfel, în vederea susţinerii dezvoltării activităţilor de inovare în cadrul întreprinderilor mici şi mijlocii, au fost efectuate cercetări, care se regăsesc în documentele elaborate:  Proiectul de lege pentru aprobarea Strategiei în domeniul inovării a Republicii Moldova;  Proiectul de lege privind modificarea şi completarea Legii nr. 138-XVI din 21 iunie 2007 cu privire la parcurile ştiinţifico-tehnologice şi incubatoarele de inovare;  Proiectul de lege cu privire la finanţarea venture (de risc) a activităţii inovaţionale. 

În perioada anilor 2009-2011, prin intermediul proiectelor de inovare şi transfer tehnologic, 35 de întreprinderi au implementat rezultate inovaţionale. 

În anul 2011, în premieră, pentru Republica Moldova au fost elaboraţi indicatorii statistici anuali ai activităţii de cercetare-dezvoltare-inovare (CDI), inclusiv în cadrul  IMM-urilor, care sunt mediatizaţi prin intermediul revistei „Innobarometru” elaborată cu suportul Proiectului de Inovare şi Transfer Tehnologic „Implementarea statisticii inovaţionale în Republica Moldova – Innobarometru”. Acest fapt va spori  atât nivelul de cultură inovaţională şi informare al IMM-urilor, cît şi  va oferi o perspectivă de analiză pentru fundamentarea politicilor în domeniu.

Pentru identificarea soluţiilor de asigurare a unui regim optimal de protecţie şi utilizare a proprietăţii intelectuale (PI), pe parcursul anilor 2009-2011, AGEPI a prestat  servicii de prediagnoză cu titlu gratuit pentru 78 IMM –uri şi a acordat  titluri de protecţie asupra obiectelor de proprietate intelectuală la  1386 IMM-uri.  
Unul din laboratoarele economice de succes, care oferă asistenţă IMM-urilor şi contribuie la stimularea şi cultivarea talentului de întreprinzător, este incubatorul de afaceri de la Soroca (IAS), care în anul  2011 a incubat 17 companii, cu 119 angajaţi. 

Cifra de afacere produsă de rezidenţii IAS pe parcursul anului 2011 a constituit 6,8 mil. lei. Unii rezidenţi ai incubatorului doar în 2 ani de activitate s-au lansat pe piaţa internaţională.

Pentru crearea unei reţele de incubatoare de afaceri, a fost instituit Consiliul de coordonare şi monitorizare a creării şi dezvoltării incubatoarelor de afaceri. În colaborare cu consiliile raionale,  Ministerul Economiei, a identificat locaţiile pentru crearea a 2 incubatoare de afaceri în raioanele Leova şi Ştefan-Vodă. A fost efectuată expertiza încăperilor destinate amplasării incubatoarelor de afaceri şi elaborate proiectele de reconstrucţie ale acestora. Concomitent, a fost lansat procesul selectării potenţialilor rezidenţi a incubatoarelor de afaceri în raioanele menţionate.

IMM-urile sunt actorii principali în procesul de dezvoltare al clusterilor, dezvoltând un model responsabil al competitivităţii, unde acţiunile colective pot permite îmbunătăţiri simultane ale întreprinderilor, pot avea un impact important social şi de mediu. În acest sens, Ministerul Economiei a demarat procesul de elaborare a Concepţiei dezvoltării clusteriale a sectorului industrial al Republicii Moldova.

De asemenea, pentru conştientizarea avantajelor de asociere a IMM-urilor în clustere, pentru reprezentanţii consiliilor raionale, la 3 noiembrie 2011, Ministerul Economiei a organizat masa rotundă „Politici de dezvoltare a întreprinderilor mici şi mijlocii în Republica Moldova – practica Republicii Cehe”, în cadrul căreia participanţii au făcut cunoştinţă cu practica Republicii Cehe în dezvoltarea clusterelor de afaceri. 

În anul 2011, în vederea modernizării infrastructurii sectorului prestării serviciilor pentru populaţie, şi-a focusat eforturile sistemul cooperatist al Republicii Moldova. Investiţiile în modernizarea pieţelor comerciale au constituit 2,3 mil. lei. Întreprinderea cooperatistă „Prodcoop Chişinău” a implementat standardul calităţii ( ISO 22000: 2005)  la producerea mierii de albine şi fabricării lichiorurilor, creând posibilitate de a exporta producţia autohtonă pe piaţa Uniunii Europene. Investiţiile în acest sector au constituit 2,81 mil. lei.

Întru susţinerea implementării standardelor de calitate, pe parcursul anului 2011, Camera de Comerţ şi Industrie a continuat implementarea proiectului Băncii Mondiale ”Ameliorarea Competitivităţii”, prin intermediul căruia a  rambursat 50% din cheltuielile pentru consultanţă şi certificare conform standardelor internaţionale de calitate la 51 de întreprinderi, iar la 94 întreprinderi -  cheltuielile pentru auditul de supraveghere. Beneficiarii cei mai reprezentativi sunt din  sectorul prestări servicii - 27% şi industria alimentară - 24%.

Eforturile de promovare a competivităţii IMM-urilor prin prisma susţinerii acestora la export au fost concentrate asupra acordării asistenţei informaţionale specializate.

 Astfel, prin intermediul misiunilor diplomatice pe parcursul anului 2011, 1096 de agenţi au primit  asistenţă informaţională la următoarele subiecte: exportul de produse în ţara de acreditare şi importul de produse din ţara de acreditare şi plasarea investiţiilor. S-a constatat că numărul solicitărilor care au vizat exportul de produse în ţara de acreditare a crescut cu 410 solicitări  faţă de anul 2010 şi au constituit 67,5% din numărul total al acestora. 

V. Intensificarea dialogului dintre Guvern şi sectorul privat

În Republica Moldova, cooperarea dintre mediul de afaceri şi organele autorităţilor publice, are deja o istorie de aproape 20 de ani, dar lipseşte  procesul unui dialog continuu cu un efect pozitiv de lungă durată din punctul de vedere al mediului de afaceri.

Majoritatea absolută a IMM-urilor consideră dezvoltarea dialogului cu autorităţile publice importantă pentru mediul de afaceri, în practică însă, ele insuficient de activ încearcă să se angajeze în dialog şi nu manifestă interes faţă de conlucrarea în asociaţii de business. 

La baza contradicţiilor dintre mediul de afaceri şi autorităţi stau motive elocvente, ca urmare a diferenţei dintre obiectivele lor principale. În interiorul comunităţii de afaceri, de asemenea, există contradicţii semnificative între diferite grupe de întreprinderi şi asociaţii de business, care preferă singure să-şi apere interesele în relaţiile cu autorităţile.

În pofida acestui fapt, pe parcursul anilor 2007-2011, a crescut ponderea antreprenorilor, care au sesizat ameliorarea situaţiei legate de credibilitatea dintre mediul de afaceri şi autorităţi.

Întru consolidarea parteneriatului public-privat şi a capacităţilor structurilor de reprezentare ale intereselor acestora, în special ale IMM-urilor, la elaborarea şi implementarea actelor legislativ-normative, anual, la Centrul Internaţional de Expoziţii „Moldexpo” S.A., îşi desfăşoară lucrările Forumul Întreprinderilor Mici şi Mijlocii. 

În perioada 25-28 mai 2011, a avut loc Forumul Internaţional al IMM-urilor, desfăşurat sub patronajul Guvernului Republicii Moldova, organizatori fiind Ministerul Economiei, C.I.E. ”Moldexpo” S.A., ODIMM, Camera de Comerţ şi Industrie şi Primăria mun. Chişinău.    

Acest eveniment, de anvergură naţională, a fost realizat într-un format practic şi interactiv, cuprinzând mai multe activităţi de interes sporit pentru antreprenori, precum: 

· Expoziţia Întreprinderilor Mici şi Mijlocii;

· Conferinţa Internaţională a Întreprinderilor Mici şi Mijlocii;

· Programul adiţional (mese rotunde şi seminare informative pentru IMM); 

· Concursul naţional pentru Întreprinderile Mici şi Mijlocii.

La expoziţie au participat cu stand-uri 203 agenţi economici din raioanele republicii şi mun. Chişinău. Manifestarea expoziţională a fost vizitată de peste 3700 de persoane, din care 63% - reprezentanţi ai întreprinderilor mici şi mijlocii din ţară, precum şi de vizitatori din Bulgaria, Estonia, Coreea şi Suedia.

Un factor important în cadrul Expoziţiei IMM-urilor a fost participarea agenţilor economici, care au iniţiat şi au dezvoltat afacerile cu asistenţa şi suportul financiar acordat în cadrul: Programului Naţional de Abilitare Economică a Tinerilor (PNAET), Fondului de Stat de Garantare a Creditelor (FGC), Programului-pilot de Atragere a Remitenţilor (PARE 1+1), Programului de instruire continuă „Gestiunea Eficientă a Afacerilor”  (GEA), precum şi a Programului de susţinere a sectorului întreprinderilor mici şi mijlocii, finanţat de Guvernul Japoniei (JNPGA).

În cadrul Forumului IMM-urilor, în incinta Academiei de Ştiinţe a Moldovei, s-a desfăşurat Conferinţa Internaţională a IMM-urilor cu genericul „Realizări şi Perspective”, la care au participat reprezentanţi ai autorităţilor publice centrale şi locale, antreprenori, reprezentanţi ai ambasadelor, instituţiilor financiare, organizaţiilor non-guvernamentale, asociaţiilor de business, experţi internaţionali şi locali, profesori ai instituţiilor de învăţământ superior din Republica Moldova. 


Conferinţa divizată în 3 panele de lucru: (Agenda IMM pentru anul 2011,  Obstacole şi soluţii pentru dezvoltarea IMM-urilor,  Eficienţa energetică – asigurarea competitivităţii IMM),  a servit drept impuls pentru stimularea unei platforme de discuţii dintre reprezentanţii IMM-urilor, sectorului public, mediului academic şi civic, organizaţiilor internaţionale, privind crearea şi dezvoltarea unui mediu de afaceri competitiv în conformitate cu cerinţele economiei moderne. 

Pe parcursul Conferinţei s-au discutat proiectele de suport pentru IMM-uri, rolul infrastructurii de suport în promovarea IMM-urilor (incubatoare de afaceri, parcuri industriale), constrângerile şi recomandările în domeniul financiar şi fiscal, reieşind din experienţa ţărilor OECD, atât şi studii de caz privind aplicarea tehnologiilor avansate de eficienţă energetică de către IMM-uri etc.

O parte componentă a Forumului Internaţional al IMM-urilor a fost Programul adiţional, care s-a manifestat prin organizarea a 8 mese rotunde pe diferite tematici, organizate de către Ministerul Economiei, Ministerul Finanţelor, ODIMM, Băncile comerciale, etc.

De asemenea, a fost organizată Ziua premiilor, fiind premiaţi agenţii economici învingători la concursurile naţionale:

· Premiul „Cel mai bun antreprenor din sectorul IMM”

· Premiul „IMM – model de responsabilitate socială”

· Premiul de Stat pentru realizări în domeniul calităţii 

În scopul realizării obiectivului ce ţine de promovarea exportului din Moldova şi promovarea imaginii ţării, Organizaţia de Promovare a Exportului din Moldova (OPEM) acordă suport companiilor producătoare autohtone în penetrarea noilor pieţe, organizând participarea acestora la diferite expoziţii şi târguri internaţionale, în cadrul cărora companiile stabilesc relaţii şi identifică noi parteneri de afaceri. Companiile autohtone au participat la următoarele evenimente:

Concluzii:

Realizările anului 2011 au asigurat continuitatea realizării acţiunilor prevăzute pentru anii 2009-2010. Aceasta ne permite  să tragem concluzii referitor la îndeplinirea per ansamblu al Programului de stat de susţinere a dezvoltării întreprinderilor mici şi mijlocii pentru anii 2009-2011, în acest context:

Au fost depăşite barierele scoase în evidenţă în procesul de implementare a programelor precedente de susţinere a sectorului. A fost elaborat şi va fi propus Guvernului spre aprobare un nou cadru legal şi de politici al IMM-urilor, care va corespunde principiilor şi practicii europene şi va permite diagnosticarea clară şi corectă a mediului de afaceri, a necesităţilor IMM-urilor şi identificarea mijloacelor şi instrumentelor adecvate de stimulare a dezvoltării sectorului.

S-au obţinut realizări semnificative la capitolul creditării sectorului de către băncile comerciale, drept consecinţă a îmbunătăţirii cooperării între bănci şi Guvern, ceea ce a determinat în final, sporirea şi eficientizarea accesului IMM-urilor la resursele financiare. Este de menţionat şi succesul înregistrat sub aspectul diminuării ratei dobânzilor la creditele oferite IMM-urilor, privilegiate fiind cele din zonele rurale, precum şi cele iniţiate de către femei şi de către tineri. 

Şi-a continuat progresiv activitatea Fondul de Stat de Garantare a Creditelor, astfel fiecare leu acordat sub formă de garanţie a permis efectuarea investiţiilor în valoare de 4 lei. Crearea unei reţele naţionale de Fonduri de Garantare a rămas un obiectiv nerealizat, dar necesar de a fi atins în următorii doi ani. 

Adiţional finanţării asigurate prin intermediul sistemului bancar, s-au consolidat capacităţile de finanţare ale AEÎ şi IMF, fiind optimizat cadrul regulatoriu al activităţii acestora.

În domeniul promovării culturii antreprenoriale şi a performanţelor manageriale ale IMM-urilor, o provocare rămâne a fi recunoaşterea instruirii non-formale, constituind o prioritate care urmează sa fie inclusă în programele de dezvoltare împreună cu cele deja definite pentru a asigura o continuitate a procesului de instruire antreprenorială.

Concomitent, calitatea instruirilor antreprenoriale la toate nivelele, pentru o eficacitate mai înaltă a acestora, necesită o monitorizare şi o evaluare mai riguroasă, în conformitate cu cerinţele dezvoltării economice ale Republicii Moldova. 

Guvernul a depus eforturi de a contribui direct şi indirect la sporirea competitivităţii sectorului IMM, reuşind în asigurarea IMM-urilor cu o infrastructură de suport în afaceri şi inovaţională corespunzătoare, consultaţii gratuite pentru elaborarea strategiilor de marketing necesare lansării noilor produse pe piaţa autohtonă şi internaţională, taxe mai mici pentru protecţia proprietăţii intelectuale, suport la implementarea standardelor de calitate şi a lansat tentative pentru a începe procesul de creare a  clusterelor în Republica Moldova.

Aşadar, dezvoltarea infrastructurii de suport  a devenit un element extrem de important în dezvoltarea durabilă a sectorului, însă aceasta pe viitor continuă a fi dependentă de suportul donatorilor străini dat fiind capacitatea financiară redusă a statului de dezvoltare a incubatoarelor de afaceri, parcurilor industriale, etc.

Activitatea autorităţilor administraţiei publice locale de susţinere a întreprinderilor mici şi mijlocii este un subiect  care a fost şi va rămâne în continuare în atenţia deosebită a Guvernului fiindu-i acordat suport tehnic şi metodologic considerabil întru dezvoltarea capacităţilor direcţiilor economie ale consiliilor raionale în elaborarea şi implementarea  politicii locale de susţinere a sectorului IMM.

 Prin urmare, acţiunile prevăzute în Planul de implementare a Programului în majoritatea sa (85%) au fost îndeplinite cu succes, fiecare în parte fiind raportate de către instituţiile implementatoare. Acţiuni neândeplinite din cauza insuficienţei mijloacelor financiare, dar care au o importanţă deosebită în dezvoltarea sectorului, vor fi revăzute şi reactualizate astfel, încât să corespundă realităţilor existente şi necesităţilor mereu crescânde ale IMM-urilor şi vor fi incluse în Strategia de dezvoltare a sectorului  IMM pentru anii 2012-2020.

� EMBED MSGraph.Chart.8 \s ���





     mii 


întreprinderi








PAGE  
10

[image: image2.wmf]43,7

45,6

40,0

42,1

36,1

46,7

44,6

41,1

39,1

35,4

30

32

34

36

38

40

42

44

46

48

2006

2007

2008

2009

2010

Total

IMM

_1382774223

